Document ID: 32002R0152

NÕUKOGU MÄÄRUS (EÜ) nr 152/2002,
21. jaanuar 2002,
milles käsitletakse teatavate ESTÜ ja EÜ terasetoodete eksporti endisest Jugoslaavia Makedoonia Vabariigist Euroopa Ühendusse (topeltkontrolli süsteem) ning millega tunnistatakse kehtetuks määrus (EÜ) nr 190/98
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 133,
võttes arvesse komisjoni ettepanekut
ning arvestades järgmist:
(1) Kaubandust ja kaubandusküsimusi käsitlev vaheleping ühelt poolt Euroopa Ühenduse ning teiselt poolt endise Jugoslaavia Makedoonia Vabariigi[1] vahel (edaspidi "vaheleping") jõustus 1. juunil 2001.
(2) Vahelepingu terasetooteid käsitlevas protokollis 2 leppisid lepinguosalised kokku kehtestada endisest Jugoslaavia Makedoonia Vabariigist pärinevate terasetoodete puhul viivitamata pärast kõnesoleva vahelepingu jõustumist koguseliste piiranguteta topeltkontrolli süsteem.
(3) Nõukogu 19. jaanuari 1998. aasta määrus (EÜ) nr 190/98, milles käsitletakse teatavate ESTÜ ja EÜ terasetoodete eksporti endisest Jugoslaavia Makedoonia Vabariigist ühendusse (topeltkontrolli süsteem),[2] tuleks tunnistada kehtetuks ja asendada uue määrusega,
ON VASTU VÕTNUD KÄESOLEVA MÄÄRUSE:
Artikkel 1
1. Alates vahelepingu jõustumise kuupäevast ja kuni ei teatata teisiti, tuleb vahelepingu terasetooteid käsitleva protokolli 2 kohaselt ESTÜ ja EÜ asutamislepingutega hõlmatud, I lisas loetletud ja endisest Jugoslaavia Makedoonia Vabariigist pärinevate teatavate raua- ja terasetoodete importimisel ühendusse esitada ühenduse ametiasutuste poolt väljastatud järelevalvedokument.
2. Käesoleva määrusega hõlmatud toodete klassifitseerimise alus on ühenduse tariifi- ja statistikanomenklatuur (edaspidi "kaupade koondnomenklatuur" või lühend "CN"). Käesoleva määrusega hõlmatud toodete päritolu määratakse kindlaks ühenduses kehtivate eeskirjade kohaselt.
3. Alates vahelepingu jõustumise kuupäevast ja kuni ei teatata teisiti, tuleb I lisas loetletud endisest Jugoslaavia Makedoonia Vabariigist pärinevate toodete importimisel ühendusse esitada lisaks veel ekspordiriigi pädevate asutuste väljastatud ekspordidokument. Importija peab ekspordidokumendi originaali esitama hiljemalt selle aasta 31. märtsil, mis järgneb aastale, millal dokumendiga hõlmatud kaubad välja saadeti.
4. Väljasaatmine loetakse toimunuks päeval, mil tooted laaditi ekspordiks kasutatavatele transpordivahenditele.
5. Ekspordidokument peab vastama II lisas esitatud näidisele. See kehtib ekspordi puhul kogu ühenduse tolliterritooriumil.
Artikkel 2
1. Liikmesriigi pädev asutus väljastab artikli 1 lõikes 1 mainitud järelevalvedokumendi mis tahes taotletud koguse kohta automaatselt ja tasuta viie tööpäeva jooksul alates sellest, kui ühenduse importija, olenemata tema asukohast ühenduses, esitab taotluse. Kõnesolev taotlus loetakse pädeva siseriikliku asutuse poolt vastuvõetuks hiljemalt kolme tööpäeva möödumisel selle esitamisest, kui ei tõendata muud.
2. III lisas loetletud pädevate siseriiklike asutuste väljastatud järelevalvedokument kehtib kogu ühenduses.
3. Järelevalvedokumendi vorm peab vastama IV lisas esitatud näidisele. Importija taotlus sisaldab järgmisi andmeid:
a) taotleja täielik nimi ja aadress (sealhulgas telefoni- ja faksinumber ning võimalik pädevate siseriiklike asutuste poolt kasutatav tunnuskood) ning käibemaksukohustuslase registreerimisnumber, kui taotleja on käibemaksukohustuslane;
b) vajaduse korral deklarandi või taotleja esindaja täielik nimi ja aadress (sealhulgas telefoni- ja faksinumber);
c) eksportija täielik nimi ja aadress;
d) kaupade täpne kirjeldus, sealhulgas:
- kaubanimi,
- CN-kood,
- päritoluriik,
- lähteriik;
e) iga kaupade koondnomenklatuuri rubriigi puhul netokaal kilogrammides või vajaduse korral muudes mõõtühikutes väljendatud kogus;
f) iga kaupade koondnomenklatuuri rubriigi puhul kaupade CIF-hind eurodes ühenduse piiril;
g) kas asjakohased tooted on teisesordilised või standardist madalama kvaliteediga;
h) tollivormistuseks kavandatud ajavahemik ja koht;
i) kas taotlusega korratakse sama lepingut käsitlevat eelmist taotlust;
j) järgmine taotleja (nimi suurte tähtedega) poolt kuupäevastatud ja allakirjutatud deklaratsioon:
"Mina, allakirjutanu, kinnitan, et käesolevas avalduses esitatud teave on tõene ja antud heauskselt ning et ma olen ettevõtjana ühenduses registreeritud."
Importija esitab ka müügi- või ostulepingu koopia, pro forma arve ja/või juhul, kui kaupu ei ostud otse tootjariigilt, terase valmistanud tehase poolt väljastatud tootmissertifikaadi.
4. Järelevalvedokumente võib kasutada ainult aja jooksul, millal asjakohaste tehingute suhtes kehtib impordi liberaliseerimise kord. Ilma et see piiraks kehtivate impordieeskirjade võimalike muudatuste või lepingu raames või kvootide haldamisel tehtud otsuste kohaldamist:
- määratakse järelevalvedokumendi kehtivusajaks neli kuud,
- võib kasutamata või osaliselt kasutatud järelevalvedokumente sama pikaks ajaks uuendada.
Artikkel 3
1. Kui tehingu sooritamise ühikuhind ületab järelevalvedokumendis märgitu vähem kui 5 % võrra või importimiseks esitatud toodete koguväärtus või -hulk ületab impordidokumendis märgitud väärtuse või hulga vähem kui 5 % võrra, ei takista see kõnealuse toote vabasse ringlusse lubamist.
2. Järelevalvedokumentide taotlused ja järelevalvedokumendid on konfidentsiaalsed. Nad on ette nähtud ainult pädevatele asutustele ja taotlejale.
Artikkel 4
1. Liikmesriigid teatavad komisjonile iga kuu esimese kümne päeva jooksul:
a) koguste ja väärtuste (eurodes) üksikasjad, mille puhul möödunud kuu jooksul järelevalvedokumendid väljastati;
b) punktis a märgitud kuule eelneva kuu jooksul toimunud impordi üksikasjad.
Liikmesriikide poolt esitatud andmed liigitatakse toodete, CN-koodide ja riikide kaupa. Need edastatakse selleks otstarbeks kokkulepitud vormis elektrooniliselt.
2. Liikmesriigid teatavad kõigist nende poolt avastatud kõrvalekalletest ja pettustest ning vajaduse korral järelevalvedokumendi väljaandmisest keeldumise põhjustest.
Artikkel 5
Käesolevas määruses ettenähtud teade esitatakse Euroopa Ühenduste Komisjonile (kaubanduse peadirektoraat E/2 ja ettevõtluse peadirektoraat E/2).
Artikkel 6
Määrus (EÜ) nr 190/98 tunnistatakse kehtetuks.
Artikkel 7
Käesolev määrus jõustub Euroopa Ühenduste Teatajas avaldamise päeval.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 21. jaanuar 2002

Labels: 1
8
3
18
15